Bejaarde se liggaam in slaapkamer gekry | Maroela Media
Die bejaarde man se liggaam is aangetref in sy huis in Manor Gardens, Durban. Skermgreep: Blue Security via YouTube
Die Durbanse polisie ondersoek 'n moordsaak nadat 'n bejaarde man se liggaam Dinsdagoggend in sy huis in die voorstad Manor Gardens gevind is.
Andreas Mathios, woordvoerder van die veiligheidsmaatskappy Blue Security, het by navraag aan Maroela Media gesê die man van blykbaar 73 jaar oud is vasgebind en met sy mond toegeprop in sy huis aangetref. Daar word vermoed dat sy liggaam dalk twee dae lank in sy huis in Glenturretweg gelê het voor werkers onraad gemerk het.
Die werkers het omstreeks 09:00 vanoggend by sy huis opgedaag, maar hy het nie soos gewoonlik vir hulle kom oopmaak nie. Hulle het Blue Security in kennis gestel, wat 'n gewapende beampte na die toneel gestuur het.
Nadat hulle toegang verkry het, het hulle die man se liggaam in een van die slaapkamers gekry. Hy was vasgebind, sy mond was toegestop en hy het wonde aan sy liggaam gehad. Mathios sê dit lyk asof hy doodgeslaan is.
"Ek het met 'n buurvrou gesels en sy het gesê hy was 'n lekker ou, altyd vriendelik en nogal groot gebou," sê Mathios. "Dit lyk asof die motief vir die aanval diefstal was en dat die slagoffer moontlik sy aanvallers geken het, want hy het stukwerkers gebruik om met die bouwerk op sy erf te help."
Mathios vertel terwyl die polisie op die toneel bedrywig was, het die oorledene se seun in 'n huurmotor daar opgedaag, maar hy wou hom nie identifiseer of met die media praat nie.
Kol. Thembeka Mbhele, woordvoerder van die polisie, het bevestig hulle ondersoek 'n saak van moord. Sy sê die oorledene is in 1945 gebore, maar kon nog nie sy naam bekendmaak nie omdat al sy naasbestaandes nog nie in kennis gestel is nie.
Durban In die nuus moorde
Hoe kan die motief diefstal wees as die man vasgebind was en doodgeslaan is. Dan was die motief mos moord.
Weet jy, al die laaste moorde word gesien as huisbraak/diefstal. Ek dink hulle begin nou vashak met daai motief. Arme oomie. RIP oomie!! Sterkte aan die familie.